Il-Kummissjoni Ewropea - Stqarrija għall-istampa Il-Kummissjoni tiġbor flimkien organizzazzjonijiet mhux konfessjonali sabiex jiddiskutu "Ngħixu flimkien u ma naqblux sew" Brussell, it-2ta' gunju 2015 Illum, l-ewwel Viċi-President tal-Kummissjoni Ewropea Frans Timmermans ospita laqgħa ta' livell għoli ma' 11-il rappreżentant minn organizzazzjonijiet filosofiċi u mhux konfessjonali minn madwar l- Ewropa. Din is-sitt laqgħa annwali ta' livell għoli ddiskutiet t-tema "Ngħixu flimkien u ma naqblux sew". Il-laqgħa saret fil-qafas tad-djalogu li għaddej mal-knejjes, mar-reliġjonijiet u mal- organizzazzjonijiet filosofiċi u mhux konfessjonali abbażi tal-Artikolu 17 tat-Trattat ta' Lisbona. Frans Timmermans qal: "Fis-soċjetajiet Ewropej diversi tagħna, id-djalogu huwa essenzjali għall- ħolqien ta' komunità li fiha kulħadd iħossu komdu. Ngħixu flimkien tfisser li nkunu kapaċi nindirizzaw id-differenzi, anki meta fundamentalment ma naqblux. Bis-saħħa tal-kuntatti tagħhom maċ-ċittadini, l-organizzazzjonijiet mhux konfessjonali mlaqqgħin hawnhekk illum jistgħu jgħinuna nsibu modi prattiċi biex jiġu ffaċċjati l-isfidi tas-soċjetà, u biex nesploraw kif jistgħu jgħinu r-reazzjonijiet politiċi Ewropej." Antonio Tajani, Viċi-President tal-Parlament Ewropew responsabbli għall-implementazzjoni tad- djalogu, żied jgħid: "Id-Djalogu mar-reliġjonijiet u ma' organizzazzjonijiet mhux konfessjonali għandu rwol ewlieni biex imexxi 'l quddiem il-proġett ta' paċi li jinsab fil-qalba tal-Unjoni Ewropea. Din hija kundizzjoni kruċjali biex nifhmu d-differenzi tagħna; għandna nkunu nistgħu ngħixu flimkien minkejja li ma naqblux." L-eżiti prinċipali tal-laqgħat ta' livell għoli se jikkontribwixxu għall-Kollokju Annwali dwar id-Drittijiet Fundamentali fl-UE (hyperlink)li se jsir fl-1 u t-2 ta' Ottubru 2015. It-tema ċentrali tal-Kollokju se tkun "Tolleranza u rispett: il-prevenzjoni u l-ġlieda kontra l-anti-Semitiżmu u l-mibegħda kontra l- musulmani fl-Ewropa". Il-kwistjonijiet diskussi fil-laqgħa kienu jinkludu: kif tista' titrawwem fiduċja bejn l-individwi u l- komunitajiet; kif ngħixu flimkien u nibnu soċjetà fejn kull persuna u komunità marbuta mal-valuri fundamentali Ewropej tista' tħossha komda; u kif nistgħu nindirizzaw id-differenzi f'soċjetà diversa. Laqgħat ta' livell għoli u diskussjonijiet fil-livell ta' ħidma jsiru regolarment bejn il-Kummissjoni Ewropea u l-organizzazzjonijiet filosofiċi u mhux konfessjonali, kif ukoll ma' knejjes u assoċjazzjonijiet u komunitajiet reliġjużi. Id-djalogu issa huwa r-responsabbiltà tal-Ewwel Viċi President Timmermans. Il-laqgħa ta' livell għoli tal-lum ma' rappreżentanti ta' organizzazzjonijiet filosofiċi u mhux konfessjonali hija s-sitt waħda fis-sensiela ta' laqgħat imnedija mill-Kummissjoni fl- 2009 meta d-djalogu mal-knejjes, mar-reliġjonijiet u mal-organizzazzjonijiet filosofiċi u mhux konfessjonali kien minqux fit-Trattat ta' Lisbona. Il-Kummissjoni se torganizza laqgħa annwali ma' mexxejja reliġjużi fis-16 ta' Ġunju 2015. Il-Kummissjoni tikkontribwixxi għall-bini tal-komunità permezz ta' djalogi bħal dan u permezz ta' appoġġ finanzjarju għal proġetti li joħolqu fehim interkulturali, interreliġjuż u interkonvenzjonali aħjar. Fil-programm "L-Ewropa għaċ-Ċittadini" 2014-2020, il-Kummissjoni tikkofinanzja l-proġetti li jissensibilizzaw dwar il-valuri tal-UE, notevolment it-tolleranza, ir-rispett reċiproku, u dawk li jippromwovu l-involviment tas-soċjetà ċivili b'baġit totali ta' EUR 185,5 miljun. Il-programm tad-Drittijiet, l-Ugwaljanza u ċ-Ċittadinanza 2014-2020, fl-2015 se jappoġġa proġetti li jiffukaw fuq il-prevenzjoni u l-ġlieda kontra l-antisemitiżmu u l-mibegħda kontra l-Musulmani u l- intolleranza, kif ukoll proġetti li jippromwovu l-iżvilupp ta' għodod u prattiki għall-prevenzjoni, jimmonitorjaw id-diskors ta' mibegħda onlajn u jiġġilduh, inkluż permezz tal-iżvilupp ta' kontranarrattivi. Strumenti ta' politika u dawk leġiżlattivi Ewropej jistgħu jappoġġaw il-ħidma fil- livelli nazzjonali u lokali. Ċerti forom ta' reati ta' mibegħda u diskors ta' mibegħda diġà huma projbiti mil-liġi Ewropea permezz tad-Deċiżjoni ta' Qafas dwar il-ġlieda kontra r-razziżmu u l-ksenofobija permezz tal-liġi kriminali, id-Direttiva dwar id-drittijiet tal-vittmi li għandha tidħol fis-seħħ f'Novembru 2015 se ttejjeb b'mod sinifikanti l-protezzjoni tal-vittmi ta' reati, u fl-2011 kienet stabbilita n-Netwerk ta' sensibilizzazzjoni dwar ir-radikalizzazzjoni. L-Aġenda tas-Sigurtà Ewropea u l-aġenda tas-Suq Uniku Diġitali se jikkontribwixxu għall-ġlieda kontra r-reati ta' mibegħda, u jtejbu ix-xogħol ta' prevenzjoni u l-miżuri ta' deradikalizzazzjoni. Aktar tagħrif Id-djalogu tal-Kummissjoni Ewropea mal-knejjes, il-komunitajiet reliġjużi u l-organizzazzjonijiet filosofiċi u mhux konfessjonali fuq il-paġna ewlenija tad-DĠ Ġustizzja dwar id-drittijiet fundamentali: Lista ta' parteċipanti fil-laqgħat Yvan BIEFNOT, President tal-Assoċjazzjoni Ewropea għall-Ħsieb Ħieles Martine CERF, Segretarju Ġenerali ta' Egalité Laïcité Ewropa Pierre GALAND, President tal-Federazzjoni Umanista Ewropea Nieves Bayo GALLEGO, Gran Mastru tal-Gran Logia Simbólica Española Catherine JEANNIN-NALTET, Gran Majjestra tal-Gran Loġġa tan-Nisa ta' Franza Daniel KELLER, Gran Mastru tal-Gran Orjent ta' Franza Dimitrios LYBERIS, President tal-Kunsill tal-Ordni Massonika Internazzjonali "Delphi" Keith PORTEOUS WOOD, Direttur Eżekuttiv tas-Soċjetà Sekulari Nazzjonali Is-Sinjura Yvette RAMON, Gran Mastru tal-Ordni Internazzjonali ta' Mażunerija, "Le Droit Humain" Tomasz SZMAGIER, Gran Mastru tal-Gran Orjent tal-Polonja Steven WARMOES, li kien Gran Mastru tal-Gran Loġġa tal-Belġju Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_ti_bor_flimkien_organizzazzjonijiet_mhux_konfessjonali_sabiex_jiddiskutu__Ng_ixu_flimkien_u_ma_naqblux_sew_.pdf